Imtella' Lulju 2, 2021 - Aġġornata 2 Ta' Lulju, 2021 11:26am Studju ppubblikat mill-awtoritajiet tas-saħħa Ingliżi juri li t-tixrid tal-varjant Delta, magħruf l-aktar bħala l-varjant Indjan, mhux qed iżid ir-rata ta' persuni fl-isptarijiet fl-Ingilterra. L-istudju juri li għalkemm l-għadd ta' infezzjonijiet bil-covid żdied b'mod allarmanti fl-aħħar ġimgħat, ir-rata ta' pazjenti fl-isptar baqgħet baxxa. Jirriżulta li bejn il-21 u s-27 ta' Ġunju, ir-rata ta' persuni l-isptar kienet ta' 1.9 għal kull 100,000 ruħ, l-istess kif kienet fil-ġimgħa ta' qabel. L-istudju tal-aġenzija wera li r-rata żdiedet biss b'0.8 meta mqabbel max-xahar ta' qabel. Madankollu, ir-rata baqgħet baxxa ħafna meta mqabbel maż-żieda li seħħet fix-xitwa li għadda, meta r-rata ta' persuni fl-isptarijiet laħqet il-quċċata b'aktar minn 35 persuna l-isptar għal kull 100,000 ruħ. L-informazzjoni turi li pajjiżi b'rata għolja ta' persuni mlaqqma mhux mistennija jesperjenzaw żieda qawwija fir-rata ta' persuni li jiddaħħlu l-isptar minħabba l-varjant Indjan. Skont in-numri tal-aġenzija, madwar 75 fil-mija tal-adulti fl-Ingilterra ħadu l-ewwel doża tal-vaċċin. Aktar kmieni dan ix-xahar, il-gvern Ingliż iddeċieda li jipposponi l-pjani tiegħu li jnaqqas il-miżuri restrittivi minħabba żieda qawwija fil-każijiet ġodda. F'konferenza tal-aħbarijiet li saret ilbieraħ, l-Aġenzija Ewropea tal-Mediċini, l-EMA qalet li t-tilqim qed jipprovdi protezzjoni tajba kontra l-varjant Delta. Il-Kap tal-istrateġiji tal-vaċċin u tar-riskji tas-saħħa Marco Cavaleri qal li mir-riċerka li saret s'issa, l-erba' tilqimiet li ġew approvati mill-Unjoni Ewropea, Pfizer-BioNTech, Moderna, AstraZeneca u Johnson & Jonson, jidhru kollha li jipproteġu kontra l-varjant Indjan.